[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 30.9.2010

COM(2010) 513 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την υλοποίηση της μακροοικονομικής χρηματοδοτικής συνδρομής προς τρίτες χώρες το 2009SEC(2010) 1117 final

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ιστορικό 3

2.1. Η παγκόσμια χρηματοπιστωτική κρίση και οι μακροχρόνιες επιπτώσεις της 3

2.2. Νέο νομοθετικό περιβάλλον 4

3. Ανασκόπηση 5

3.1. Μακροοικονομική χρηματοδοτική συνδρομή κατά τη διάρκεια του 2009 5

3.2. Συνοπτική παρουσίαση των πλέον πρόσφατων πράξεων στις δικαιούχους χώρες 5

3.2.1. Δυτικά Βαλκάνια 5

3.2.2. Ανατολικές γειτονικές χώρες 7

3.2.3. Μεσογειακές χώρες 7

4. Αξιολογήσεις 8

5. Βελτίωση της δημοσιονομικής διαχείρισης στις δικαιούχους χώρες: επιχειρησιακές αξιολογήσεις 10

6. Αιτήσεις συνδρομής και μελλοντικές προτάσεις της Επιτροπής 12

Εισαγωγή

Η παρούσα έκθεση παρέχει μια γενική επισκόπηση της μακροοικονομικής χρηματοδοτικής συνδρομής (ΜΧΣ) της ΕΕ προς τρίτες χώρες κατά το 2009. Περιλαμβάνει πληροφορίες σχετικά με τις πλέον πρόσφατες πράξεις στα Δυτικά Βαλκάνια, στα Νέα Ανεξάρτητα Κράτη και στις Μεσογειακές χώρες, καθώς και πίνακες που παρουσιάζουν στατιστικά στοιχεία για τις διάφορες πράξεις ΜΧΣ που εκτελέστηκαν από το 2000.

Επιπλέον, η Επιτροπή, ανταποκρινόμενη στη σύσταση που διατύπωσε το Ελεγκτικό Συνέδριο στην ειδική έκθεσή του τον Μάρτιο του 2002 σχετικά με τη βελτίωση της χρηματοοικονομικής διαχείρισης στις δικαιούχους χώρες, προέβη, από το 2004 και μετά, σε επιχειρησιακές αξιολογήσεις των χρηματοδοτικών κυκλωμάτων και των διαδικασιών που σχετίζονται με την μακροοικονομική χρηματοδοτική συνδρομή σε κάθε δικαιούχο χώρα. Τα συμπεράσματα των αξιολογήσεων αυτών, οι οποίες πραγματοποιήθηκαν με τη βοήθεια επαγγελματικής ελεγκτικής εταιρείας, λαμβάνονται δεόντως υπόψη κατά την κατάρτιση των όρων πολιτικής από τους οποίους εξαρτάται η συνδρομή.

Στην παρούσα έκθεση περιλαμβάνονται επίσης τα αποτελέσματα των εκ των υστέρων αξιολογήσεων που διενήργησε η Επιτροπή κατά το 2009. Στόχος των αξιολογήσεων αυτών, τη διενέργεια των οποίων επιβάλλει ο δημοσιονομικός κανονισμός, είναι να εκτιμηθεί η επίδραση της μακροοικονομικής χρηματοδοτικής συνδρομής στη διαδικασία οικονομικής σταθεροποίησης και στις διαρθρωτικές μεταρρυθμίσεις που υλοποιούνται στις δικαιούχους χώρες. Από την άποψη αυτή, η πρόοδος αντικατοπτρίζει επίσης τον βαθμό στον οποίο εκπληρώθηκαν οι αντίστοιχοι όροι οικονομικής πολιτικής από τους οποίους εξαρτάται η μακροοικονομική χρηματοδοτική συνδρομή της ΕΕ.

Τέλος, η έκθεση παρέχει πληροφορίες σχετικά με νέες αιτήσεις ΜΧΣ και πιθανές προτάσεις της Επιτροπής, παράλληλα με ανάλυση των μεταβολών που θα επέλθουν στη διαχείριση των περαιτέρω πράξεων ΜΧΣ μετά την έγκριση της συνθήκης της Λισαβόνας.

Η παρούσα έκθεση υποβάλλεται σύμφωνα με τις αποφάσεις του Συμβουλίου σχετικά με την κοινοτική μακροοικονομική ή έκτακτη χρηματοδοτική συνδρομή προς τρίτες χώρες και αποτελεί συνέχεια των εκθέσεων που υποβλήθηκαν τα προηγούμενα έτη. Ταυτόχρονα δημοσιεύεται λεπτομερέστερη έκθεση (έγγραφο εργασίας των υπηρεσιών της Επιτροπής SEC(2010) 1117 ) που παρέχει οικονομικές και χρηματοδοτικές πληροφορίες σχετικά με τις δικαιούχους χώρες, με λεπτομερή στατιστικά δεδομένα για τις διάφορες πράξεις που εκτελέστηκαν από το 1990 και εφεξής.

Ιστορικό

Η παγκόσμια χρηματοπιστωτική κρίση και οι μακροχρόνιες επιπτώσεις της

Η παγκόσμια χρηματοπιστωτική κρίση, η οποία εμφανίστηκε το 2007 και εντάθηκε δραματικά κατά το δεύτερο εξάμηνο του 2008 και το πρώτο εξάμηνο του 2009, προκάλεσε τη σοβαρότερη παγκόσμια ύφεση από τον δεύτερο παγκόσμιο πόλεμο. Αν και οι αρχικές επιπτώσεις της κρίσης αυτής έγιναν κυρίως αισθητές στον χρηματοπιστωτικό τομέα των προηγμένων οικονομιών, οι αναδυόμενες και οι αναπτυσσόμενες οικονομίες επλήγησαν επίσης σοβαρά. Οι τελευταίες επλήγησαν από την κατάρρευση του διεθνούς εμπορίου, από τη μείωση των εμβασμάτων, από την αυξημένη αβεβαιότητα και από την αντιστροφή των ροών κεφαλαίων. Αποτέλεσμα ήταν ότι το ισοζύγιο πληρωμών και η δημοσιονομική θέση επιδεινώθηκαν σε πολλές αναδυόμενες και αναπτυσσόμενες χώρες. Τα ασφάλιστρα κινδύνου και το κόστος δανεισμού αυξήθηκαν, ενώ οι συναλλαγματικές ισοτιμίες τους και τα συναλλαγματικά αποθέματά τους υπέστησαν εν γένει καθοδική πίεση. Επομένως, η κρίση είχε βαθιές συνέπειες για τις χώρες αυτές και οι υπεύθυνοι για τη χάραξη πολιτικής αντιμετωπίζουν σημαντικές προκλήσεις όσον αφορά την εξασφάλιση οικονομικής σταθερότητας και τη συνέχιση της ανάπτυξης.

Στην αρχή, η πολιτική έτεινε να επικεντρώνεται στη σταθεροποίηση, στη διασφάλιση της χρηματοπιστωτικής σταθερότητας και στην καταπολέμηση των συνεπειών της αρχικής φάσης της κρίσης. Ωστόσο, διαγράφονται σημαντικές πολιτικές προκλήσεις, διότι η κρίση αναμένεται να έχει πιο μακροπρόθεσμες συνέπειες, φέροντας τις χώρες αυτές αντιμέτωπες με ένα πιο περιοριστικό διεθνές περιβάλλον, ιδίως από την άποψη της ζήτησης, της διάθεσης για ανάληψη κινδύνων και της ροής ιδιωτικών κεφαλαίων από τις προηγμένες οικονομίες. Επιπλέον, η κρίση κατέστησε εμφανέστερη την ανάγκη υλοποίησης διαρθρωτικών μεταρρυθμίσεων με σκοπό την προώθηση της διατηρήσιμης οικονομικής μεγέθυνσης και τη διασφάλιση της σταθερότητας του χρηματοπιστωτικού τομέα.

Στο πλαίσιο αυτό, η μακροοικονομική χρηματοδοτική συνδρομή, ως μέσο βραχυπρόθεσμης αντίδρασης σε κρίσεις, είναι ιδιαίτερα κατάλληλη για την παροχή βοήθειας στις χώρες που αντιμετωπίζουν τα σοβαρά ελλείμματα του ισοζυγίου πληρωμών και του προϋπολογισμού, τα οποία προκλήθηκαν ή οξύνθηκαν από την παγκόσμια κρίση. Για το λόγο αυτό, διάφορες χώρες που αντιμετωπίζουν σημαντικές προκλήσεις όσον αφορά όχι μόνο την αντίδρασή τους στην κρίση, αλλά και την επαναφορά των οικονομιών τους σε τροχιά διατηρήσιμης ανάπτυξης, επεδίωξαν να επωφεληθούν από τις πράξεις ΜΧΣ της ΕΕ.

Οι πράξεις ΜΧΣ έχουν τη μορφή μεσοπρόθεσμων έως μακροπρόθεσμων δανείων ή μη επιστρεπτέων επιχορηγήσεων (ή του κατάλληλου συνδυασμού αυτών). Ακολουθούν τις αρχές που επιβεβαιώθηκαν εκ νέου στα συμπεράσματα του Συμβουλίου της 8ης Οκτωβρίου 2002, οι οποίες τονίζουν τον έκτακτο χαρακτήρα της συνδρομής, τη συμπληρωματικότητά της με τις χρηματοδοτήσεις των διεθνών χρηματοπιστωτικών οργανισμών και την τήρηση προϋποθέσεων πολιτικής. Η ΜΧΣ συμπληρώνει τη χρηματοδότηση που παρέχεται από το ΔΝΤ και γενικότερα από την Παγκόσμια Τράπεζα με στόχο τη χρηματοδότηση της κατάλληλης προσαρμογής ή μεταρρυθμιστικών προγραμμάτων. Από το 2000 και μετά, ΜΧΣ χορηγείται αποκλειστικά στις χώρες των Δυτικών Βαλκανίων και στις Ανατολικές γειτονικές χώρες. Η μόνη εξαίρεση ήταν το 2007, όταν το Συμβούλιο εξέδωσε απόφαση σχετικά με πρόγραμμα συνδρομής υπέρ του Λιβάνου.

Νέο νομοθετικό περιβάλλον

Την 1η Δεκεμβρίου 2009, άρχισε να ισχύει η συνθήκη της Λισαβόνας, η οποία άλλαξε τη νομική βάση της ΜΧΣ. Η συνθήκη περιέχει ειδικότερα δύο άρθρα που αφορούν την ΜΧΣ:

Το άρθρο 212 ορίζει ότι κάθε πράξη ΜΧΣ εγκρίνεται με τη συνήθη νομοθετική διαδικασία (διαδικασία συναπόφασης που περιγράφεται στο άρθρο 294) από το Κοινοβούλιο και το Συμβούλιο, τα οποία αποφασίζουν βάσει προτάσεως της Επιτροπής.

Το άρθρο 213 ορίζει ότι, σε περίπτωση παροχής επείγουσας χρηματοοικονομικής συνδρομής, η οποία δικαιολογείται από την οικονομική ή πολιτική κατάσταση στη δικαιούχο χώρα, το Συμβούλιο εκδίδει τις αναγκαίες αποφάσεις μόνο του, με ειδική πλειοψηφία, μετά από πρόταση της Επιτροπής. Αυτή η νομική βάση πρέπει να χρησιμοποιείται μόνο σε εξαιρετικές περιστάσεις.

Με στόχο την απλούστευση της διαδικασίας λήψης αποφάσεων για τη ΜΧΣ, ώστε να καταστεί πιο εύκαμπτη και αποτελεσματική, και την αποσαφήνιση των αρχών και των κριτηρίων που κατευθύνουν αυτό το είδος πράξεων, η Επιτροπή καταρτίζει κανονισμό πλαίσιο που θα συμβαδίζει με τη συνθήκη της Λισαβόνας. Με τον τρόπο αυτό θα υπάρχει πιο διαφανής νομική βάση για τη ΜΧΣ, παράλληλα με διευρυμένες εκτελεστικές αρμοδιότητες της Επιτροπής. Ο εν λόγω κανονισμός αναμένεται να συντομεύσει τις προθεσμίες χορήγησης και, ως εκ τούτου, να βελτιώσει την αποτελεσματικότητα της ΜΧΣ σε σύγκριση με τις ισχύουσες σήμερα διαδικασίες, οι οποίες βασίζονται στην έκδοση νομοθετικών αποφάσεων για κάθε περίπτωση χωριστά. Η Επιτροπή σκοπεύει να υποβάλει την πρόταση στο Κοινοβούλιο και στο Συμβούλιο προς τα τέλη του 2010 ή στις αρχές του 2011.

Ανασκόπηση

Μακροοικονομική χρηματοδοτική συνδρομή κατά τη διάρκεια του 2009

Κατά το 2009 ανελήφθησαν υποχρεώσεις για τέσσερις νέες πράξεις. Στις 30 Νοεμβρίου, το Συμβούλιο αποφάσισε να παράσχει ΜΧΣ στις εξής χώρες:

- Γεωργία (απόφαση 2009/889/ΕΚ του Συμβουλίου) - μέχρι 46 εκατομμύρια ευρώ σε μη επιστρεπτέες επιχορηγήσεις

- Αρμενία (απόφαση 2009/890/ΕΚ του Συμβουλίου) - μέχρι 35 εκατομμύρια ευρώ σε μη επιστρεπτέες επιχορηγήσεις και 65 εκατομμύρια ευρώ σε δάνεια

- Βοσνία και Ερζεγοβίνη (απόφαση 2009/891/ΕΚ του Συμβουλίου) - μέχρι 100 εκατομμύρια ευρώ σε δάνεια

- Σερβία (απόφαση 2009/892/ΕΚ του Συμβουλίου) - μέχρι 200 εκατομμύρια ευρώ σε δάνεια.

Όσον αφορά την υλοποίηση των εν εξελίξει πράξεων ΜΧΣ, τον Ιούνιο του 2009 πραγματοποιήθηκε η δεύτερη πληρωμή προς τον Λίβανο ύψους 25 εκατομμυρίων ευρώ, με τη μορφή δανείου, στο πλαίσιο της ΜΧΣ που είχε εγκριθεί από το Συμβούλιο για τη χώρα αυτή τον Δεκέμβριο του 2007. Για τη Γεωργία, ένα μέρος της πρώτης δόσης (ύψους 23 εκατομμυρίων ευρώ με τη μορφή μη επιστρεπτέας επιχορήγησης) της συνδρομής που είχε εγκριθεί από το Συμβούλιο τον Νοέμβριο του 2009 εκταμιεύθηκε τον Δεκέμβριο του 2009 (15,3 εκατομμύρια ευρώ) και τον Ιανουάριο του 2010 (7,7 εκατομμύρια ευρώ).

Συνοπτική παρουσίαση των πλέον πρόσφατων πράξεων στις δικαιούχους χώρες

Δυτικά Βαλκάνια

Βοσνία-Ερζεγοβίνη

Στις 30 Νοεμβρίου 2009, το Συμβούλιο της Ευρωπαϊκής Ένωσης εξέδωσε απόφαση, με την οποία ετίθετο στη διάθεση της Βοσνίας-Ερζεγοβίνης μακροοικονομική χρηματοδοτική συνδρομή με τη μορφή δανειακής διευκόλυνσης ανώτατου ποσού 100 εκατ. EUR (απόφαση 2009/891/ΕΚ). Στόχος της συνδρομής είναι να βοηθήσει τις αρχές να καλύψουν τις υπολειπόμενες ανάγκες εξωτερικής χρηματοδότησης και τις ανάγκες του προϋπολογισμού που ανέκυψαν ως συνέπεια της ισχυρής οικονομικής επιβράδυνσης που πλήττει τη χώρα. Είναι συμπληρωματική σε σχέση με τα προγράμματα του ΔΝΤ και της Παγκόσμιας Τράπεζας. Η εκταμίευση προβλέπεται να γίνει σε δύο δόσεις, οι οποίες έχουν προσωρινά προγραμματιστεί για το τρίτο και τέταρτο τρίμηνο του 2010, με την επιφύλαξη της ικανοποιητικής συμμόρφωσης προς τις προϋποθέσεις χρηματοδότησης.

Κοσσυφοπέδιο

Η έκτακτη χρηματοδοτική συνδρομή για το Κοσσυφοπέδιο που εγκρίθηκε από το Συμβούλιο τον Νοέμβριο του 2006, με τη μορφή μη επιστρεπτέων επιχορηγήσεων στήριξης του προϋπολογισμού ύψους 50 εκατομμυρίων ευρώ, επρόκειτο να λήξει τον Δεκέμβριο του 2009. Ωστόσο, δυνάμει μιας διάταξης που περιέχεται στην απόφαση 2006/880/ΕΚ του Συμβουλίου, η Επιτροπή στη συνέχεια παρέτεινε την περίοδο διαθεσιμότητας κατά ένα επιπλέον έτος, έως τις 11 Δεκεμβρίου 2010. Οι προϋποθέσεις που συμφωνήθηκαν με μνημόνιο συμφωνίας, το οποίο υπεγράφη με τις αρχές τον Δεκέμβριο του 2007, δεν έχουν ακόμη εκπληρωθεί εξ ολοκλήρου. Ειδικότερα, δεν έχει μέχρι στιγμής εκπληρωθεί μια βασική προϋπόθεση, και συγκεκριμένα η ανάγκη επίτευξης συμφωνίας με το ΔΝΤ για ένα οικονομικό πρόγραμμα. Κατόπιν τούτου, δεν κατέστη δυνατό, όπως και τα προηγούμενα έτη, να αποδεσμευθεί η επιχορήγηση το 2009.

Μαυροβούνιο

Το 2009 υπεγράφη με το Μαυροβούνιο αυτοτελής συμφωνία δανείου, η οποία άρχισε να ισχύει την 4η Φεβρουαρίου 2010. Με τη συμφωνία αυτή εφαρμόζεται η απόφαση 2008/784/ΕΚ του Συμβουλίου, σύμφωνα με την οποία ένα μέρος των υποχρεώσεων που απορρέουν από τα μακροπρόθεσμα δάνεια[1] που είχαν χορηγηθεί από την ΕΕ στην Ένωση Κρατών Σερβίας και Μαυροβουνίου - πρώην Ομοσπονδιακή Δημοκρατία της Γιουγκοσλαβίας - ανατέθηκε στο Μαυροβούνιο. Η ίδια απόφαση αντίστοιχα μείωσε την υποχρέωση της Σερβίας όσον αφορά τα εν λόγω δάνεια από την ΕΕ[2]. Ο διαχωρισμός των απαιτήσεων της ΕΕ έναντι του Μαυροβουνίου από εκείνες έναντι της Σερβίας ήταν απόρροια της ανεξαρτησίας του Μαυροβουνίου τον Ιούνιο του 2006 και της συμφωνίας που συνήφθη μεταξύ Σερβίας και Μαυροβουνίου τον Ιούλιο του 2006 για την κατανομή των εξωτερικών υποχρεώσεων μεταξύ των δύο χωριστών κρατών. Δεν δημιούργησε νέες υποχρεώσεις για την ΕΕ και δεν έχει δημοσιονομικές επιπτώσεις.

Σερβία

Στις 30 Νοεμβρίου 2009, το Συμβούλιο της Ευρωπαϊκής Ένωσης εξέδωσε απόφαση, με την οποία ετίθετο στη διάθεση της Σερβίας μακροοικονομική χρηματοδοτική συνδρομή με τη μορφή δανειακής διευκόλυνσης ανώτατου ποσού 200 εκατ. EUR (απόφαση 2009/892/ΕΚ). Στόχος της συνδρομής είναι να βοηθήσει τις αρχές να καλύψουν τις υπολειπόμενες ανάγκες εξωτερικής χρηματοδότησης και τις ανάγκες του προϋπολογισμού που ανέκυψαν στη χώρα στο πλαίσιο της παγκόσμιας κρίσης. Είναι συμπληρωματική σε σχέση με τα προγράμματα του ΔΝΤ και της Παγκόσμιας Τράπεζας. Η συνδρομή αναμένεται να αποδεσμευθεί στη διάρκεια του 2010, με την επιφύλαξη της ικανοποιητικής επίδοσης ως προς την εφαρμογή των προϋποθέσεων χρηματοδότησης. Η εκταμίευση προβλέπεται να γίνει σε δύο δόσεις, οι οποίες έχουν προσωρινά προγραμματιστεί για το τρίτο και τέταρτο τρίμηνο του 2010. Επιπλέον, όπως προαναφέρθηκε, οι υποχρεώσεις της Σερβίας οι οποίες απορρέουν από την παλαιότερη ΜΧΣ που είχε χορηγηθεί στην πρώην Ομοσπονδιακή Δημοκρατία της Γιουγκοσλαβίας, μειώθηκαν μέσω της ανάθεσης ενός μέρους από αυτές στο Μαυροβούνιο βάσει της απόφασης 2008/784/ΕΚ του Συμβουλίου.

Ανατολικές γειτονικές χώρες

Αρμενία

Η παγκόσμια οικονομική κάμψη - και ιδίως η ταχεία επιδείνωση της κατάστασης της Ρωσικής οικονομίας - είχαν ισχυρή επίπτωση στην οικονομία της Αρμενίας, η οποία συρρικνώθηκε κατά 15% το 2009. Ως εκ τούτου, με την απόφαση του Συμβουλίου της 30ής Νοεμβρίου 2009 χορηγήθηκε μακροοικονομική χρηματοδοτική συνδρομή, αποτελούμενη από μη επιστρεπτέα επιχορήγηση ύψους 35 εκατ. EUR και από δάνειο ύψους 65 εκατ. EUR. Η ΜΧΣ της ΕΕ θα αποτελεί συμπλήρωμα της στήριξης από άλλους χορηγούς και αποσκοπεί να συμβάλει στην κάλυψη των αναγκών χρηματοδότησης της Αρμενίας κατά την περίοδο 2010 - 2011. Οι προϋποθέσεις καταβολής της ΜΧΣ θα συμπληρώνουν τις προϋποθέσεις του προγράμματος του ΔΝΤ και θα περιλαμβάνουν ως προϋπόθεση την ικανοποιητική εκτέλεση του προγράμματος αυτού, συμπεριλαμβανομένων των μεταρρυθμίσεων στους τομείς της διαχείρισης των δημοσίων οικονομικών, της διαχείρισης του χρέους, της πολιτικής προμηθειών και της τελωνειακής πολιτικής.

Γεωργία

Η απόφαση του Συμβουλίου της 30ής Νοεμβρίου 2009 προέβλεπε μακροοικονομική χρηματοδοτική συνδρομή για τη Γεωργία ύψους 46 εκατ. ευρώ σε μη επιστρεπτέες επιχορηγήσεις. Η συνδρομή αυτή ήταν τμήμα ενός συνόλου διεθνών χρηματοδοτήσεων ύψους 4,5 δισ. USD, στο πλαίσιο του οποίου η ΕΕ δεσμεύτηκε να καταβάλει ποσό μέχρι 500 εκατ. EUR (μεταξύ άλλων και με τη μορφή της ΜΧΣ) για τη στήριξη της οικονομικής ανάκαμψης της Γεωργίας μετά την ένοπλη σύγκρουση με τη Ρωσία τον Αύγουστο του 2008. Η εν λόγω ΜΧΣ συμπλήρωνε τη συμφωνία stand-by που είχε συμφωνηθεί από την κυβέρνηση της Γεωργίας με το ΔΝΤ με στόχο να βοηθηθεί η χώρα να εξέλθει από την παγκόσμια κρίση. Η ΜΧΣ συνέβαλε στην κάλυψη των αναγκών εξωτερικής χρηματοδότησης της Γεωργίας κατά την περίοδο 2009-2010. Η Επιτροπή πραγματοποίησε την πρώτη εκταμίευση, ύψους 23 εκατ. EUR, τον Δεκέμβριο του 2009 και τον Ιανουάριο του 2010. Οι προϋποθέσεις χορήγησης της ΜΧΣ, οι οποίες συμβαδίζουν με τις προϋποθέσεις του προγράμματος του ΔΝΤ, έχουν δύο βασικές συνιστώσες: πρέπει να τηρηθεί το πρόγραμμα του ΔΝΤ βάσει της συμφωνίας stand-by και πρέπει να υπάρξει ικανοποιητική πρόοδος όσον αφορά τις μεταρρυθμίσεις στον τομέα της διαχείρισης των δημόσιων οικονομικών.

Μεσογειακές χώρες

Λίβανος

Στις αρχές Ιουνίου του 2009, η Επιτροπή εκταμίευσε την πρώτη δόση του προγράμματος μακροοικονομικής χρηματοδοτικής συνδρομής του 2007, ήτοι δάνειο ύψους 25 εκατ. EUR. Τον Δεκέμβριο του 2009, η Επιτροπή παρέτεινε την περίοδο διαθεσιμότητας της δεύτερης δόσης του προγράμματος συνδρομής, το οποίο πλέον θα λήξει στις 21 Δεκεμβρίου 2010. Η εκταμίευση της δεύτερης δόσης εξαρτάται από την εκπλήρωση των προϋποθέσεων που περιλαμβάνονται στο μνημόνιο συμφωνίας, το οποίο υπεγράφη με τις εθνικές αρχές.

Η εφαρμογή του προγράμματος μεταρρυθμίσεων που περιγράφονται στο πρόγραμμα «Παρίσι ΙΙΙ» διακόπηκε λόγω εσωτερικών πολιτικών διχογνωμιών και της παράλυσης της νομοθετικής δραστηριότητας κατά την περίοδο που προηγήθηκε των κοινοβουλευτικών εκλογών του Ιουνίου 2009 και στη διάρκεια των παρατεταμένων διαπραγματεύσεων που ακολούθησαν για το σχηματισμό νέας κυβέρνησης. Ως εκ τούτου, κατά την περίοδο αναφοράς ελάχιστη πρόοδος σημειώθηκε όσον αφορά την εκπλήρωση των προϋποθέσεων εκταμίευσης της ΜΧΣ.

Αξιολογήσεις

Σύμφωνα με τον δημοσιονομικό κανονισμό, η Επιτροπή εφάρμοσε μια σειρά προγραμμάτων αξιολόγησης προκειμένου να εκτιμήσει τον αντίκτυπο της ΜΧΣ σε κάθε δικαιούχο χώρα. Οι αναλύσεις πραγματοποιούνται από εξωτερικούς συμβούλους που επιλέγονται με ανοικτό διαγωνισμό, υπό την εποπτεία μιας «διευθύνουσας επιτροπής», αποτελούμενης από υπαλλήλους διαφόρων υπηρεσιών της Επιτροπής, όπως η ΓΔ AIDCO και η ΓΔ RELEX. Από το 2004 και μετά έχουν ανατεθεί συνολικά 10 αξιολογήσεις. Οι δύο τελευταίες αξιολογήσεις, για τη Γεωργία και τη Μολδαβία αντιστοίχως, ολοκληρώθηκαν το 2009.

Οι αξιολογήσεις αυτές χρησιμοποιούν μεθοδολογία, η οποία περιγράφει τους στόχους που επιδιώκει να επιτύχει η ΜΧΣ, προσδιορίζει τα συνολικά μακροοικονομικά και διαρθρωτικά αποτελέσματά της και συγκρίνει τα αποτελέσματα με ένα σενάριο αντίστροφης κατάστασης που βασίζεται στην παραδοχή ότι απουσιάζει η σχετική ΜΧΣ. Στη συνέχεια η αξιολόγηση διατυπώνει τα βασικά συμπεράσματα και συστάσεις. Οι αξιολογητές βασίζουν το έργο τους σε διάφορες μεθόδους, συμπεριλαμβανομένης της ανάλυσης εγγράφων, της συλλογής σχετικών στατιστικών δεδομένων, των συνεντεύξεων με βασικούς αξιωματούχους και της μακροοικονομικής ανάλυσης.

Γεωργία

Η αξιολόγηση εξέτασε τη ΜΧΣ ύψους μέχρι 33,5 εκατ. EUR που είχε χορηγηθεί από την Ευρωπαϊκή Επιτροπή στη Γεωργία με τη μορφή μη επιστρεπτέων επιχορηγήσεων κατά την περίοδο 2006-2008. Στόχος στην συνδρομής ήταν « να στηριχθούν οι οικονομικές μεταρρυθμίσεις και να βοηθηθεί η Γεωργία να βελτιώσει τη διατηρησιμότητα του χρέους ». Η συνδρομή επρόκειτο να εκταμιευθεί σε τρεις δόσεις, κάθε μία από τις οποίες συνδεόταν με προϋποθέσεις σχετικές με μεταρρυθμίσεις στον τομέα της διαχείρισης των δημόσιων οικονομικών. Οι πρώτες δύο δόσεις (ύψους 11 εκατ. EUR κάθε μία) εκταμιεύθηκαν τον Αύγουστο και τον Δεκέμβριο του 2006. Παράλληλα, η Γεωργία μείωσε το ποσό του ανεξόφλητου χρέους της προς την Κοινότητα κατά 13 και 15 εκατομμύρια ευρώ. Η τρίτη δόση δεν εκταμιεύθηκε λόγω της μη εκπλήρωσης της προϋπόθεσης που αφορούσε τον νόμο για το Ελεγκτικό Συνέδριο (Chamber of Control).

Η καθαρή επίπτωση της ΜΧΣ στο χρέος της Γεωργίας, ως ποσοστό του ΑΕΠ, εκτιμάται ότι ήταν μικρή, αλλά θετική. Σχετικά με τη μεταρρύθμιση της διαχείρισης των δημόσιων οικονομικών, η επίπτωση θεωρήθηκε σημαντική, αν και σε μικρότερο βαθμό από τον επιδιωκόμενο. Έτσι, τα μέτρα που στηρίχθηκαν με τη συνδρομή συνέβαλαν στην ενίσχυση των λειτουργιών εσωτερικού ελέγχου και στη θέσπιση του νόμου για το Ελεγκτικό Συνέδριο, αν και οι αλλαγές στον τομέα αυτό καθυστέρησαν. Επίσης, η διαδικασία κατάρτισης του προϋπολογισμού βελτιώθηκε με την καθιέρωση προϋπολογισμού βάσει πολιτικών. Οι προσπάθειες για τη βελτίωση της εκτέλεσης του προϋπολογισμού εστιάζονται πλέον στην καθιέρωση των διεθνών λογιστικών προτύπων. Κατά τη γνώμη των αξιολογητών, χωρίς τη ΜΧΣ οι μεταρρυθμίσεις αυτές δεν θα είχαν πραγματοποιηθεί ή πιθανότατα θα είχαν χρειαστεί μεγαλύτερο χρονικό διάστημα για να υλοποιηθούν.

Μολδαβία

Η αξιολόγηση εξέτασε τη ΜΧΣ που χορηγήθηκε από την ΕΕ στη Μολδαβία κατά την περίοδο μεταξύ Σεπτεμβρίου 2007 και Δεκεμβρίου 2008. Η συνδρομή συνίστατο σε μη επιστρεπτέα επιχορήγηση ύψους 45 εκατ. EUR, η οποία εκταμιεύθηκε σε τρεις δόσεις. Στόχος της συνδρομής ήταν η στήριξη του ισοζυγίου πληρωμών της Μολδαβίας και η ενθάρρυνση της εφαρμογής του οικείου προγράμματος οικονομικής προσαρμογής και μεταρρυθμίσεων. Η πρώτη δόση, ύψους 20 εκατ. EUR, εκταμιεύθηκε τον Σεπτέμβριο του 2007, η δεύτερη δόση, ύψους 10 εκατ. EUR, τον Αύγουστο του 2008 και η τρίτη και τελευταία δόση τον Δεκέμβριο του 2008.

Η αξιολόγηση κατέληξε στο συμπέρασμα ότι η ΜΧΣ βοήθησε τη χώρα να βελτιώσει την οικονομική της κατάσταση, αλλά και να αντιμετωπίσει τις συνέπειες της ξηρασίας που είχε πλήξει τη γεωργική παραγωγή της Μολδαβίας (διαπιστώθηκε ότι η ΜΧΣ επαύξησε τη σωρευτική οικονομική μεγέθυνση κατά περίπου 0,6%) και συνέβαλε εν μέρει στην επίλυση των προβλημάτων ισοζυγίου πληρωμών της χώρας. Ωστόσο, η μακροοικονομική και η δημοσιονομική κατάσταση επιδεινώθηκαν στη συνέχεια συνεπεία της παγκόσμιας κρίσης.

Αν και η ΜΧΣ της ΕΕ συνέβαλε στην ανακούφιση των δημοσιονομικών περιορισμών της χώρας και στήριξε βραχυπρόθεσμα τις προσπάθειες προσαρμογής, κρίθηκε ότι η μεσοπρόθεσμη και μακροπρόθεσμη επίπτωσή της ήταν πιο περιορισμένη.

Μεταγενέστερη αξιολόγηση

Η Επιτροπή αποφάσισε το 2008 να διενεργήσει «μεταγενέστερη αξιολόγηση» με στόχο την αποτίμηση της γενικότερης επίπτωσης των πράξεων ΜΧΣ στις δικαιούχους χώρες. Για το σκοπό αυτό ειδικά επελέγη ένας σύμβουλος. Η μελέτη που εκπονήθηκε αποτελούσε κατ’ ουσία σύνθεση της μεθοδολογίας και των πορισμάτων των επτά εκ των υστέρων αξιολογήσεων της ΜΧΣ που ολοκληρώθηκαν μεταξύ 2004 και 2008.

Η μεταγενέστερη αξιολόγηση κατέληξε στο συμπέρασμα ότι, βραχυπρόθεσμα έως μεσοπρόθεσμα, η ΜΧΣ φαίνεται ότι είχε θετική, αλλ’ όχι ομοιόμορφη επίπτωση στην υλοποίηση διαρθρωτικών μεταρρυθμίσεων στις δικαιούχους χώρες. Η ΜΧΣ συνέβαλε στην επιτυχία των διαρθρωτικών μεταρρυθμίσεων, παρέχοντας πρόσθετα έσοδα στις κυβερνήσεις. Αυτό συνέβαλε στην εξοικονόμηση πόρων για κοινωνικές δαπάνες, μέσω της μείωσης του κόστους εξυπηρέτησης του εξωτερικού χρέους. Ωστόσο, οι διαρθρωτικές μεταρρυθμίσεις ενδεχομένως χρειάζονται σημαντικό χρονικό διάστημα για να υλοποιηθούν, ενώ η ΜΧΣ, η οποία είναι βραχυπρόθεσμο μέσο και μέσο αντιμετώπισης κρίσεων, μπορεί να έχει σημαντική συμβολή στην επιτάχυνση της μεταρρυθμιστικής διαδικασίας μόνο σε ένα πιο βραχυχρόνιο ορίζοντα.

Η επίπτωση της ΜΧΣ στη μακροπρόθεσμη εξωτερική διατηρησιμότητα των δικαιούχων χωρών κρίθηκε θετική, παρότι μικρή και έμμεση. Οι διαρθρωτικές μεταρρυθμίσεις που προκλήθηκαν από τη ΜΧΣ συνέβαλαν εν γένει στη βελτίωση της αναπτυξιακής ικανότητας των χωρών αυτών.

Η παγκόσμια χρηματοπιστωτική κρίση κατέστησε εμφανές το γεγονός ότι υπήρχε πραγματική ανάγκη στις δικαιούχους χώρες για ένα χρηματοπιστωτικό μέσο αντιμετώπισης βραχυπρόθεσμων κρίσεων, διαφορετικό από τα παραδοσιακά πιο μακροπρόθεσμα δημοσιονομικά μέσα που προσφέρουν οι διεθνείς χρηματοπιστωτικοί οργανισμοί (ΔΧΟ). Επομένως, είναι ιδιαίτερα πιθανό ότι χωρίς την προηγούμενη στήριξη που παρείχε η ΜΧΣ, οι επιπτώσεις της τρέχουσας χρηματοπιστωτικής κρίσης θα ήταν βαρύτερες για τις χώρες αυτές.

Σύμφωνα με τη μεταγενέστερη αξιολόγηση, οι σημαντικότερες βελτιώσεις στις οποίες συνέβαλε η ΜΧΣ ήταν οι μεταρρυθμίσεις που συνδέονται με τη διαχείριση των δημόσιων οικονομικών.

Βασικό συμπέρασμα της μελέτης είναι επίσης ότι είναι επιθυμητή η ύπαρξη ενός κανονισμού πλαισίου για τη ΜΧΣ, ώστε να υπάρχει μια σαφής και σταθερή νομική βάση, με παράλληλη απλούστευση της διαδικασίας λήψης αποφάσεων για αύξηση της αποτελεσματικότητας.

Βελτίωση της δημοσιονομικής διαχείρισης στις δικαιούχους χώρες: επιχειρησιακές αξιολογήσεις

Σύμφωνα με τον δημοσιονομικό κανονισμό που αφορά τον προϋπολογισμό της ΕΕ, η Επιτροπή οφείλει να διενεργεί επιθεωρήσεις πριν από την εκταμίευση κονδυλίων στις δικαιούχους χώρες. Για να συμπληρώσει τις πληροφορίες δημοσιονομικής αξιοπιστίας που συχνά υπάρχουν σε εκθέσεις οι οποίες έχουν ήδη εκδοθεί από τους ΔΧΟ, όπως είναι οι μελέτες του προγράμματος Δημόσιων Δαπανών και Δημοσιονομικής Ευθύνης (PEFA - Public Expenditure and Financial Accountability Programme)[3], οι εκθέσεις σχετικά με την τήρηση προτύπων και κωδίκων (Observance of Standards and Codes - ROSC)[4] και οι Αξιολογήσεις Δημοσιονομικής Ευθύνης της χώρας (Country Financial Accountability Assessments – CFAA)[5], η Επιτροπή διενεργεί επιχειρησιακές αξιολογήσεις.

Στόχος των επιχειρησιακών αξιολογήσεων είναι να αποκτηθεί εύλογη βεβαιότητα σχετικά με τη λειτουργία των διοικητικών διαδικασιών και των χρηματοδοτικών κυκλωμάτων των δικαιούχων χωρών πριν από την εκταμίευση των ενωσιακών κονδυλίων. Σύμβουλοι από διεθνείς ελεγκτικούς οίκους επικουρούν τους υπαλλήλους της Επιτροπής κατά τη διενέργεια των αξιολογήσεων αυτών. Οι επιχειρησιακές αξιολογήσεις μπορούν να θεωρηθούν ως ένα από τα ελεγκτικά συστήματα της Επιτροπής και τα βασικά αποτελέσματά τους γνωστοποιούνται σε όλες τις Γενικές Διευθύνσεις.

Για κάθε χώρα διενεργείται επιχειρησιακή αξιολόγηση πριν από την εκταμίευση της πρώτης δόσης της ΜΧΣ. Συντάσσεται πρόγραμμα εργασίας, σε στενή συνεργασία μεταξύ των υπαλλήλων της Επιτροπής και των συμβούλων, το οποίο λαμβάνει υπόψη τις ιδιαιτερότητες κάθε χώρας. Στη διάρκεια επιτόπιων αποστολών, οι έρευνες εστιάζονται στην οργάνωση της κεντρικής τράπεζας, και ειδικότερα στη διαχείριση των λογαριασμών που είναι αποδέκτες ενωσιακών κονδυλίων. Επίσης, περιγράφονται και αξιολογούνται οι υφιστάμενες διαδικασίες των Υπουργείων Οικονομικών σε τομείς όπως οι διαδικασίες του προϋπολογισμού, η λειτουργία του δημόσιου ταμείου και του λογιστηρίου, οι υπηρεσίες εσωτερικού ελέγχου, ανθρώπινων πόρων και πληροφορικής. Σε κάθε περίπτωση, δίδεται ιδιαίτερη προσοχή στον τρόπο εργασίας των οργανισμών εξωτερικού ελέγχου, στην ανεξαρτησία τους, στα οικεία προγράμματα εργασίας και στην αποτελεσματικότητα των ελέγχων τους. Στις πλέον πρόσφατες επιχειρησιακές αξιολογήσεις επιχειρήθηκε επίσης ανάλυση των υφιστάμενων διαδικασιών στους οργανισμούς προμηθειών. Τα συμπεράσματα των επιχειρησιακών αξιολογήσεων διαβιβάζονται στις εθνικές αρχές, οι οποίες έχουν τη δυνατότητα να σχολιάσουν την ανάλυση και τις συστάσεις που περιέχονται στις εν λόγω εκθέσεις.

Επιθεωρήσεις παρακολούθησης πραγματοποιούνται εν γένει πριν από την εκταμίευση της δεύτερης ή της τρίτης δόσης, προκειμένου να αξιολογηθούν οι βελτιώσεις που έχουν τεθεί σε εφαρμογή στις εθνικές διοικήσεις μετά την πρώτη αποστολή.

Μεταξύ 2004 και τέλους του 2009, ολοκληρώθηκαν συνολικά εννέα επιχειρησιακές αξιολογήσεις στις χώρες που επωφελούνται από την μακροοικονομική χρηματοδοτική συνδρομή και στις περισσότερες από αυτές πραγματοποιήθηκαν και αποστολές παρακολούθησης. Σε κάθε περίπτωση, η γνώμη των συμβούλων ήταν ότι «το πλαίσιο για χρηστή δημοσιονομική διαχείριση ήταν αποτελεσματικό».

Ωστόσο, οι αξιολογήσεις αυτές υπογράμμισαν την ανάγκη να επέλθουν βελτιώσεις σε διάφορα επίπεδα των εθνικών διοικήσεων:

Οι κύριες αδυναμίες που διαπιστώθηκαν στα Υπουργεία Οικονομικών αφορούν συνήθως τις ικανότητες των υπηρεσιών εσωτερικού ελέγχου, οι οποίες πρέπει εν γένει να ενισχυθούν με την πρόσληψη ειδικευμένων ελεγκτών και με την επίσημη αναγνώριση της ανεξαρτησίας τους. Σε ορισμένες περιπτώσεις, πρέπει επίσης να βελτιωθεί η ισχύουσα διαδικασία προϋπολογισμού, με τη διεξαγωγή πραγματικού διαλόγου, μεταξύ άλλων και για τις χρηματοδοτικές ανάγκες, με τα παραγωγικά υπουργεία. Επιπλέον, οι υπηρεσίες που είναι αρμόδιες για τις μακροοικονομικές προβλέψεις σε πολλές περιπτώσεις δεν είναι σε θέση να εκπληρώσουν ορθά τα καθήκοντά τους.

Οι οργανισμοί εξωτερικού ελέγχου πρέπει να λάβουν εγγυήσεις ανεξαρτησίας (τόσο από πολιτική όσο και από οικονομική άποψη) και οι εκθέσεις τους πρέπει να εξετάζονται από τα εθνικά κοινοβούλια πριν από την ετήσια ψηφοφορία για απαλλαγή από την ευθύνη.

Οι ισχύουσες διαδικασίες προμηθειών που παρατηρήθηκαν σε χώρες που επωφελούνται από την μακροοικονομική χρηματοδοτική συνδρομή χρειάζεται εν γένει να βελτιωθούν, ώστε να είναι σύμφωνες με τη γενική συμφωνία περί προμηθειών του ΠΟΕ.

Με σκοπό τη διόρθωση των αδυναμιών στον τομέα της διαχείρισης των δημόσιων οικονομικών των δικαιούχων χωρών, έγιναν συστάσεις στις εθνικές αρχές. Ορισμένες από τις συστάσεις θεωρείται ότι συνιστούν προϋποθέσεις οι οποίες πρέπει να έχουν εκπληρωθεί προκειμένου να γίνει εκταμίευση της συνδρομής. Αυτό ισχύει για την περίπτωση της ενίσχυσης των υπηρεσιών εσωτερικού ελέγχου των Υπουργείων Οικονομικών.

Αυτές οι επιχειρησιακές αξιολογήσεις έδωσαν την ευκαιρία να αρχίσει διάλογος μεταξύ της Ευρωπαϊκής Επιτροπής και των εθνικών αρχών. Επιπλέον, έδωσαν τη δυνατότητα στο προσωπικό της Επιτροπής να παράσχει εμπεριστατωμένη στήριξη στον τομέα της διαχείρισης των δημόσιων οικονομικών, και ιδίως στο πεδίο του δημόσιου εσωτερικού οικονομικού ελέγχου και του εξωτερικού ελέγχου. Οι συστάσεις και οι συμβουλές που δόθηκαν από τους εκπροσώπους της ΕΕ βοήθησαν εθνικές αρχές και υπαλλήλους να υλοποιήσουν τις απόλυτα αναγκαίες αλλαγές στα διάφορα επίπεδα της τοπικής αυτοδιοίκησης. Πέντε έτη μετά την έναρξη των εν λόγω επιχειρησιακών αξιολογήσεων και παρά τις καθυστερήσεις στην εφαρμογή ορισμένων από τις ζητούμενες αλλαγές, η Επιτροπή παρατήρησε ότι υπήρξαν πραγματικές βελτιώσεις σε όλα τα επίπεδα διαχείρισης των δημόσιων οικονομικών των δικαιούχων χωρών. Η εφαρμογή των μεταρρυθμίσεων στον τομέα της διαχείρισης των δημόσιων οικονομικών που είχαν αποτελέσει αντικείμενο συστάσεων στις επιχειρησιακές αξιολογήσεις στηρίχτηκε σε ορισμένες περιπτώσεις από την ΕΕ με την παροχή τεχνικής βοήθειας χρηματοδοτούμενης από τα κοινοτικά μέσα συνεργασίας.

Τα κύρια συμπεράσματα των διαφόρων επιχειρησιακών αξιολογήσεων που διενεργήθηκαν περιλαμβάνονται στο έγγραφο εργασίας που δημοσιεύεται ταυτόχρονα με την παρούσα έκθεση.

Αιτήσεις συνδρομής και μελλοντικές προτάσεις της Επιτροπής

Μετά την χρηματοπιστωτική κρίση, ορισμένες γειτονικές χώρες ζήτησαν ΜΧΣ, για να ανακουφίσουν την πίεση στα συναλλαγματικά τους αποθέματα και να υποβοηθήσουν την οικονομική σταθερότητα και τις μεταρρυθμίσεις. Τον Νοέμβριο του 2009, το Συμβούλιο εξέδωσε αποφάσεις χορήγησης ΜΧΣ στην Αρμενία (100 εκατ. EUR), τη Γεωργία (46 εκατ. EUR), τη Σερβία (200 εκατ. EUR) και τη Βοσνία-Ερζεγοβίνη (100 εκατ. EUR). Επιπλέον, η Επιτροπή ενέκρινε, τον Οκτώβριο του 2009, πρόταση για τη χορήγηση ΜΧΣ ύψους 500 εκατ. EUR στην Ουκρανία (η οποία προστίθεται στο ποσό των 110 εκατ. EUR που είναι ακόμη διαθέσιμο βάσει της απόφασης του 2002) και στις 9 Ιουνίου 2010 ενέκρινε πρόταση για τη χορήγηση ΜΧΣ στη Μολδαβία ύψους 90 εκατ. EUR. Η πρόταση που αφορούσε την Ουκρανία εγκρίθηκε από το Συμβούλιο στις 29 Ιουνίου 2010 και υπεγράφη από το Κοινοβούλιο στις 7 Ιουλίου 2010.

Και άλλες γειτονικές χώρες (Γεωργία, Λευκορωσία), καθώς και άλλες τρίτες χώρες (Ισλανδία, Δημοκρατία της Κιργιζίας και Τατζικιστάν) έχουν επίσης ζητήσει ΜΧΣ από την ΕΕ. Η αίτηση της Γεωργίας αφορά το δεύτερο μέρος της υπό όρους δέσμευσης που ανέλαβε η ΕΕ στη διεθνή διάσκεψη χορηγών, η οποία οργανώθηκε για την εν λόγω χώρα τον Οκτώβριο του 2008. Η Επιτροπή εξετάζει ακόμη τις αιτήσεις αυτές και θα υποβάλει ενδεχομένως τις σχετικές προτάσεις στη διάρκεια του 2010. Ενόψει της αύξησης του αριθμού των πράξεων ΜΧΣ, οι σημαντικές περικοπές που προτάθηκαν από το Συμβούλιο στα σχέδια προϋπολογισμού 2010 και 2011 θα μπορούσαν να προκαλέσουν δυσχέρειες στη μελλοντική λειτουργία του μέσου αυτού.

[pic]

[pic]

[pic]

[pic]

[pic]

[pic]

[1] Τα δάνεια αυτά εγκρίθηκαν με τις αποφάσεις 2001/549/ΕΚ και 2002/882/ΕΚ του Συμβουλίου.

[2] ΕΕ L 269 της 10.10.2008, σ. 8.

[3] Το διαγνωστικό εργαλείο PEFA, το οποίο αναπτύχθηκε από την Παγκόσμια Τράπεζα σε συνεργασία με την Επιτροπή και διμερείς χορηγούς, χρησιμοποιείται για τον καθορισμό σημείων αναφοράς που επιτρέπουν να διαπιστώνεται κατά πόσον οι χώρες σημειώνουν πρόοδο στα οικεία συστήματα διαχείρισης των δημοσίων οικονομικών.

[4] Οι ROSC συνοψίζουν τον βαθμό στον οποίο οι χώρες τηρούν ορισμένα διεθνώς αναγνωρισμένα πρότυπα και κώδικες, σε τομείς όπως ελεγκτική, καταπολέμηση της νομιμοποίησης εσόδων από παράνομες δραστηριότητες, τραπεζική εποπτεία, δημοσιονομική διαφάνεια, εποπτεία του ασφαλιστικού κλάδου, συστήματα πληρωμών και ρυθμίσεις του τομέα κινητών αξιών. Χρησιμεύουν για τη διεξαγωγή πληρέστερων συζητήσεων των οργανισμών με τις εθνικές αρχές και τον ιδιωτικό τομέα σχετικά με την πολιτική που πρέπει να ακολουθείται.

[5] Στόχος των CFAA είναι η αξιολόγηση του λογιστικού και ελεγκτικού πλαισίου μιας χώρας από την άποψη της συμβατότητάς του με τα διεθνή πρότυπα και τις ανάγκες της χώρας. Οι εκθέσεις CFAA διαμορφώνουν επίσης ένα σχέδιο δράσης, στο οποίο περιγράφεται η τεχνική βοήθεια και η αλληλουχία των μεταρρυθμίσεων που χρειάζονται για την ενίσχυση του υπάρχοντος νομικού, λογιστικού και ελεγκτικού πλαισίου.